John Robbie groetJohn Robie (Foto: 702) John Robbie, 702 se bekroonde ontbytprogramomroeper, het Donderdag aangekondig hy gaan die radiostasie in Januarie volgende jaar verlaat. Die stasie het in ŉ verklaring gesê Robbie, wat later vandeesmaand 61 word, tree begin Januarie 2017 af. Van 9 Januarie sal hy nie meer op 702 gehoor word nie. “Robbie is sedert 1986 deel van die span en was deel van sommige van die grootste stories en veranderinge in die onlangse geskiedenis. Hy het ŉ groot aanhang ontwikkel en het deel van duisende luisteraars se lewe geword,” het Terry Volkwyn, Primedia Broadcasting se uitvoerende hoof, gesê. Die huidige middagprogramaanbieder, Xolani Gwala, skuif van 9 Januarie vir die oggendprogram van 06:00 tot 09:00 in Robbie se sitplek in. Gwala se program sal oorgeneem word deur Redi Tlhabi wat al langer as tien jaar deel is van die laatoggendprogram. Tlhabi se huidige program sal voortaan deur Eusebius McKaiser aangebied word. McKaiser bied die afgelope drie maande al dié program aan terwyl Tlhabi met verlof is. “My 30 jaar by 702 was wonderlik,” het Robbie in die verklaring gesê. “Ek is trots op die bydrae wat ek gelewer het en ook trots op die stasie. In 30 jaar, waarvan ek baie as aanbieder van die oggendprogram deurgebring het, was ek nie een keer laat nie.” “Sterkte aan my opvolgers, dit was ŉ pure voorreg,” het hy bygevoeg. Lees die volledige verklaring hier.